Hvem er købt, og hvem er solgt? Sådan kunne spørgsmålet lyde til både spillere, træner og sportschefen i Superligaklubben AaB, der i dag tog hul på sidste del af sæsonen. Virkeligheden er nemlig, at niveauet på flere af de centrale poster i klubben for tiden er så højt, at det bliver bemærket hos andre klubber, der gør sig til. Men det bliver ikke billigt, hvis det skal ske, fortæller sportchefen. - Der skal mange penge på bordet, hvis vi skal sælge nogen af vores spillere, siger Inge André Olsen. Han havde onsdag sat spillerne stævne i styrketræningslokalet til flere fysiske test forud for sæsonens sidste kampe. Boldspil var der intet af, selv om græsset uden for styrkelokalet var indbydende grønt. - Ja, det er da ude på banen, vi helst vil være den første træningsdag, men så havnede vi sgu' herinde, lyder det fra en storsmilende Malte Højholt. Højholt i høj kurs Netop 21-årige Malte Højholt er en af de spillere, som måske er tabt for AaB. Stortalentet har været en af de mest stabile spillere på holdet i efterårssæsonen - og er ifølge rygterne på vej til udlandet. Alligevel kan Højholt ikke bekræfte, at adressen fremover hedder Det Store Udland. - Mit fokus er i AaB, og jeg kan rigtigt godt lide at spille i AaB. Og for at være ærlig, så ved jeg ikke noget om rygterne - det lader jeg min agent og AaB stå for, smiler Malte Højholt, der dog ikke ligger skjul på han drømmer om at komme til udlandet og spille. Malthe Højholt er noteret for otte ungdomslandskampe og en scoring og netop udtaget til U/21-landsholdet. Penge på bordet Sportschefen indrømmer, at der har været bud efter flere af AaB’s spillere - blandt andet Højholt. - Mere end én spiller har vi fået bud på, siger Inge André Olsen kryptisk. Men allerhelst beholdt han gerne den nuværende holdopstilling. - Men som udgangspunkt har vi et godt hold, og kan vi holde sammen på truppen, så kan vi spille med om de gode pladser i Superligaen, så det er målsætningen. Men vi ved også godt, at der kommer bud på vores spillere, men der skal mange penge på bordet, før vi sælger. Og sælger vi nogen, kommer der erstatninger ind, siger han. Spansk cheftræner rygtes til Malmø Mens flere af AaBs spillere bliver jagtet af andre klubber, så er der også bud efter holdets spanske cheftræner Martí Cifuentes. Sejlivede rygter vil, at 39-årige Cifuentes, der har været tilknyttet trænerrollen siden 1. januar 2021, er inde i billedet som ny træner i den Svenske storklub Malmø FF. Holdet mangler en på posten, efter tidligere danske landsholdsspiller Jon Dahl Tomasson har valgt at stoppe som træner. Men rygterne er ikke nok til at få AaBs sportchef til at bekræfte, at holdet skal ud og finde sig en ny cheftræner til februar, når turneringen starter op. - Vi synes, det er flot, at andre har lagt mærke til hvor dygtig en træner, vi har i AaB, og vi ved, at der skrives og spekuleres i netop vores træner. Men det er klart, at hvis Manchester United kommer og ligger fem millioner euro for Cifuentes, så må vi jo overveje det, siger Inge André Olsen med et smil.

Opsummering:
Både spillere og cheftræner Martí Cifuentes er populære herrer hos andre klubber, som ønsker at få fingrene i deres talenter. Malthe Højholt drømmer om udlandet, men afviser et klubskifte lige nu.